KOMISIJOS ATASKAITA 29-oji metinė Komisijos ataskaita Europos Parlamentui dėl ES antidempingo, antisubsidijų ir apsaugos priemonių (2010) /* COM/2012/059 final */





Įžanga Ši 2010 m. ataskaita Europos Parlamentui teikiama atsižvelgiant į 1981 m. gruodžio 16 d. jo rezoliuciją dėl Europos Sąjungos antidempingo priemonių ir jo Pramonės, išorės prekybos, mokslinių tyrimų ir energetikos komiteto ataskaitą. Šioje trumpoje ataskaitoje apžvelgiami svarbiausi 2010 m. įvykiai, be to, kaip ir ankstesniais metais, prie jos pridedamas išsamesnis Komisijos tarnybų darbinis dokumentas ir išsamūs priedai. Ši ataskaita parengta pagal tą pačią bendrą darbinio dokumento struktūrą, o kad būtų galima lengvai rasti smulkesnę informaciją, visos antraštinės dalys atitinka darbinį dokumentą. Su šia ataskaita ir visu darbiniu dokumentu visuomenė gali susipažinti internete adresu http://ec.europa.eu/trade/issues/respectrules/anti_dumping/legis/index_en.htm. 1. Teisės aktų apžvalga Antidempingo (AD), antisubsidijų (AS) ir apsaugos priemonių (AP) tyrimai atliekami remiantis pagrindiniais Tarybos reglamentais. Darbiniame dokumente pateikiama galiojančių teisės aktų apžvalga. Pagrindiniai AD ir AS dokumentai toliau vadinami pagrindiniu (‑iais) reglamentu (‑ais). 2. Pagrindinės sąvokos Darbinio dokumento 2 antraštinėje dalyje apžvelgiami prekybos apsaugos priemonių (toliau – PAP) tyrimuose vartojami terminai ir taikomos procedūros. 3. PAP modernizavimas ES laikosi nuostatos, kad rengiant ES prekybos apsaugos priemonių periodines apžvalgas galima padėti užtikrinti šių priemonių veiksmingumą kovoje su nesąžininga prekyba. Šiame kontekste Komisijos narys, atsakingas už prekybą, per 2009 m. Europos Parlamente vykusį klausymą pareiškė, kad Komisija pasirengusi diskutuoti šiuo klausimu, tačiau pabrėžė, jog būtina pasiekti suinteresuotųjų šalių sutarimą. Kol kas 2010 m. rugsėjo mėnesį Komisija paskelbė kvietimą teikti pasiūlymus dėl Europos Sąjungos prekybos apsaugos priemonių vertinimo – šis kvietimas yra Prekybos generalinio direktorato vertinimo planavimo įprasto ciklo dalis. Toks įvertinimas padėtų Komisijai kurti ar gerinti savo politinės intervencijos priemones bei kontroliuoti jų veiksmingumą. Tai taip pat padėtų piliečiams įgyvendinti savo teisę nagrinėti, kritikuoti Komisijos jų vardu vykdomą politiką ir veiklą bei daryti joms poveikį. Įvertinus pateiktus pasiūlymus sutartis pasirašyta 2010 m. gruodžio pabaigoje. Darbas vykdytas 2011 m., o rezultatų tikimasi 2012 m. pradžioje. Komisija 2010 m. jau įgyvendino priemones (kaip antai PAP tinklalapio atnaujinimas, speciali pagalba mažosioms ir vidutinėms įmonėms (toliau – MVĮ), faktų atskleidimo gerinimas ir kt.), kuriomis didinamas prekybos apsaugos tyrimų skaidrumas. 4. Visos šalies rinkos ekonomikos statusas (RES) Atliekant antidempingo tyrimus šalis gali būti laikoma visiškai rinkos ekonomikos reikalavimus atitinkančia valstybe, jeigu ji tenkina penkis kriterijus, kurie išsamiai išdėstyti prie šios ataskaitos pridedamame darbiniame dokumente. 2010 m. buvo toliau vertinami penki iš šešių prašymų suteikti visos šalies rinkos ekonomikos statusą Kinijai, Vietnamui, Armėnijai, Kazachstanui, Mongolijai ir Baltarusijai. Tais metais visos šalys, išskyrus Baltarusiją, toliau teikė jų argumentus patvirtinančią papildomą informaciją ir jų prašymų išnagrinėjimo laipsnis nevienodas. Konsultacijos su Baltarusijos Respublikos valdžios institucijomis buvo sustabdytos atsižvelgiant į šalies politinę padėtį. Kitos penkios šalys pareiškėjos padarė įvairaus lygio pažangą dėl penkių rinkos ekonomikos statuso suteikimo kriterijų atitikimo. Darbas tęstas pagal Kinijos RES prašymą, taip pat ir dešimtajame teminiame RES darbo grupės susitikime Pekine 2010 m. rugsėjo mėnesį. Darbo grupės susitikime abi šalys diskutavo, be kita ko, apie vykdomą jungtinį apskaitos praktikos Kinijos Liaudies Respublikoje tyrimą, ypač apie galimybę konsultantams gauti informacijos apie Kinijos bendroves. Prie Kinijos RES prašymo toliau dirbta 2011 metais. Pirmoji Armėnijos RES prašymo vertinimo ataskaita Armėnijos valdžios institucijoms išsiųsta 2010 m. pradžioje informuojant jas apie tai, kad jos įvykdė du iš penkių RES suteikimo kriterijų. Vėliau, 2010 m. birželio mėnesį išsiųstas prašymas suteikti informacijos apie tolesnę jų pažangą dėl RES gavimo. Tačiau iki 2010 m. pabaigos Armėnija neatsiuntė Komisijai jokios naujos informacijos. Antroji išankstinė vertinimo ataskaita dėl Vietnamo užbaigta 2010 m. vasario mėnesį ir joje padaryta išvada, kad Vietnamas atitinka vieną iš penkių kriterijų, susijusį su vyriausybės kišimosi į ekonomiką laipsniu. Specialūs susitikimai dėl RES su Vietnamu įvyko 2010 m. rugsėjo mėnesį. Prašymas toliau nagrinėtas 2011 metais. Kalbant apie Kazachstaną, Prekybos generalinio direktorato tarnybos 2010 m. pabaigoje padarė išvadą, kad, nors ir būta teigiamų pokyčių, pažangai sukliudė šalies reakcija į pasaulio finansų krizės poveikį jos ekonomikai. Kartu su Kazachstanu ketinama sudaryti veiksmų planą, kuriame būtų numatyti tolesni žingsniai siekiant RES. 2010 m. spalio mėnesį ES‑Mongolijos prekybos komitete Komisija informavo apie RES vertinimo pažangą, o 2010 m. gruodžio mėnesį paprašė papildomos informacijos. 5. Prekybos apsaugos priemonės. Žaliavų strategija 2009 m. metinėje ataskaitoje pirmą kartą akcentuota PAP reikšmė šalinant tam tikras žaliavų pasiūlos iškraipymų pasekmes. Dėmesys būtent atkreiptas į tai, kad pirmą kartą RES nebuvo taikytas penkioms tvirtinimo detales gaminančioms Kinijos bendrovėms dėl to, kad pagrindinės žaliavos (plieninės vielos ruošinių) sąnaudos iš esmės neatitiko rinkos vertės, kaip reikalaujama pagrindinio reglamento 2 straipsnio 7 dalies c punkte. 2010 m. Komisija tęsė šiuos veiksmus, susijusius su visų prašymų suteikti RES vertinimu, be kita ko, nagrinėdama bet kokią politiką, dėl kurios iškreipiamos žaliavų kainos. Vienas iš tokių atvejų pavyzdžių, kuomet kilo nesutarimų, 2010 m. buvo aliuminio ratlankiai iš Kinijos. 6. Informacija ir ryšiai, dvišaliai kontaktai 6.1. Mažosios ir vidutinės įmonės (MVĮ) 2009 m. pabaigoje Komisija, pripažindama didelę MVĮ reikšmę ES ekonomikai bei sunkumus, kuriuos jos patiria dalyvaudamos prekybos apsaugos tyrimuose, pradėjo tyrimą, kuriuo siekiama nustatyti MVĮ poreikius ES, kai jos dalyvauja prekybos apsaugos tyrimuose. 2010 m. pabaigoje Komisija iš rangovo gavo tyrimo rezultatus, kuriuose įvardyti MVĮ poreikiai 27 ES valstybėse narėse, kai MVĮ teikia skundą arba dalyvauja prekybos apsaugos tyrimuose kaip importuotojas, kaip naudotojas arba kaip eksportuotojas trečiųjų valstybių pradėtuose tyrimuose. Tyrimo išvadose taip pat pateikti konkretūs pasiūlymai dėl didesnės Komisijos ir valstybių narių pagalbos MVĮ visose tokių tyrimų srityse. Apžvalgoje išdėstytos konkrečios priemonės, skirtos MVĮ augimui ir konkurencingumui remti, taip pat joje siūlomi veiksmai, skirti MVĮ skirtos informacijos kiekiui padidinti ir pagalbai, kiek tai susiję su ES prekybos apsaugos priemonių taikymu, stiprinti. Šie veiksmai aptarti su prekybos apsaugos veikloje dalyvaujančiomis nacionalinėmis valdžios institucijomis ir Prekybos generalinio direktorato prekybos apsaugos tarnybomis siekiant 2011 m. priimti deklaraciją, kurioje būtų išdėstyti tam tikri konkretūs veiksmai, kurių tikslas yra pašalinti sunkumus, kuriuos patiria su prekybos apsaugos priemonėmis susijusios MVĮ. Atsižvelgiant į PAP procedūrų sudėtingumą, ypač MVĮ atveju, nes jos yra mažos ir susiskaidžiusios, įkurta MVĮ skirta Prekybos apsaugos pagalbos tarnyba. Jos paskirtis – spręsti su PAP susijusius bendruosius ir konkrečius MVĮ klausimus ir problemas. Dalis PAP svetainės skirta MVĮ, ten pateikiamos nuorodos į Prekybos apsaugos pagalbos tarnybos kontaktinius centrus. Šis PAP tinklalapis dar kartą atnaujintas taip, kad jis taptų prieinamesnis ir patogesnis vartotojui, ypač MVĮ. 2010 m. minėti kontaktiniai centrai gavo daug užklausų dėl informacijos, į kurias buvo nedelsiant atsakyta. Buvo klausiama ir apie procedūrinius dalykus, ir apie PAP tyrimų turinį. 6.2. Dvišaliai kontaktai, informacija. Pramonė ir trečiosios šalys ES prekybos apsaugos veiklos teisės aktų ir praktikos aiškinimas yra svarbi PAP tarnybų darbo dalis. 2010 m. įvyko trečiųjų valstybių pareigūnams skirtas prekybos apsaugos seminaras. Be to, 2010 m. užmegzta daug dvišalių kontaktų įvairioms su prekybos apsauga susijusioms temoms aptarti su kai kuriomis trečiosiomis šalimis, kaip antai Kinija, Korėja, Vietnamas, Indija, Baltarusija ir Australija. Be to, 2010 m. surengti keli susitikimai su pagrindinėmis suinteresuotųjų asmenų asociacijomis ir bendrovėmis, įskaitant renginius su Business Europe organizacija (tiksliau seminaras su visais labiausiai susijusiais asociacijos nariais ir keli dvišaliai susitikimai su Business Europe prekybos politikos komitetu), taip pat seminaras ir reguliarūs susitikimai su labiausiai susijusiomis importuotojų ir platintojų asociacijomis, kaip antai Eurocommerce ir FTA. 7. Bylas nagrinėjantis pareigūnas 2010 m. buvo tretieji Prekybos generalinio direktorato bylas nagrinėjančio pareigūno, pradėjusio dirbti 2007 m. balandžio mėn., veiklos metai. Bylas nagrinėjantis pareigūnas veikia savarankiškai. Administraciniu požiūriu jis atskaitingas Prekybos generalinio direktorato generaliniam direktoriui. Pagrindinis bylas nagrinėjančio pareigūno veiklos tikslas yra užtikrinti, kad suinteresuotosioms šalims būtų garantuota galimybė veiksmingai naudotis procesinėmis teisėmis ir kad su prekyba susijusios bylos Europos Komisijoje būtų nagrinėjamos nešališkai, teisingai ir per tinkamą laikotarpį. Bylas nagrinėjantis pareigūnas taip pat pataria Prekybos generalinio direktorato generaliniam direktoriui su proceso tinkamumu susijusiais klausimais, o prireikus – visais klausimais, kylančiais nagrinėjant su prekyba susijusias bylas. Patvirtintos atnaujintos bylas nagrinėjančio pareigūno ir Komisijos prekybos tyrimų tarnybų bendradarbiavimo gairės. Jose išdėstyti veiklos principai ir nustatyti laikotarpiai organizuoti posėdžius. Numatytos taisyklės dėl dalyvavimo sprendžiant su konfidencialumu susijusius klausimus, dėl galimybės susipažinti su dokumentais, dėl susižinojimo mechanizmų ir bylas nagrinėjančio pareigūno dalyvavimo stebėsenos. Atnaujintomis gairėmis remtasi kaip bylas nagrinėjančio pareigūno darbo tvarkos taisyklių projekto pagrindu. 2010 ir 2011 m. dėl šio sprendimo vyko vidinės konsultacijos ir jį priimti numatyta 2012 m. pradžioje. 2010 m. bylas nagrinėjantis pareigūnas 55 kartus dalyvavo 29 prekybos apsaugos bylų nagrinėjimuose ir surengė 24 klausymus, kas rodo žymų padidėjimą palyginti su 2009 m. Į bylas nagrinėjantį pareigūną kreipėsi suinteresuotosios šalys ir Komisijos tyrimų tarnybos. Jis dalyvavo sprendžiant klausimus visuose tyrimo etapuose. Pagrindinius klausimus, kuriuos bylas nagrinėjantis pareigūnas sprendė 2010 m., galima sugrupuoti į šešias kategorijas: i) RES nustatymas, ii) nekonfidencialūs dokumentai ir konfidencialumas, iii) informacijos atskleidimo apimtis ir laikas, iv) Sąjungos gamintojo, importuotojo ar naudotojo sąvokos, v) panašios šalies pasirinkimo kriterijai ir vi) ekspertų pasitelkimas. Bylas nagrinėjančio pareigūno rekomendavimu ir atsižvelgus į Komisijos tarnybų sudarytų darbo grupių pateiktas išvadas priimti keli gerosios patirties modeliai. Pavyzdžiui, į dokumentą, su kuriuo gali susipažinti suinteresuotos šalys, tarnybos pradėjo įtraukti dokumento pastabas dėl preliminarių sprendimų, kaip antai atrankos. Taip pat pagreitėjo dokumentų, su kuriais leidžiama susipažinti, išsiuntimas suinteresuotosioms šalims. Bylas nagrinėjantis pareigūnas negavo daug skundų, išskyrus dėl RES dokumentų atskleidimo. Vienu atveju tarnybos samdė ekspertą, kuris padėjo išanalizuoti galimą vengimą. Bylas nagrinėjantis pareigūnas tikisi, kad ateityje ekspertai bus pasitelkiami dažniau. Atsižvelgiant į padidėjusį dalyvavimo atvejų skaičių ir spręstų klausimų įvairovę, galima teigti, jog bylas nagrinėjančio pareigūno funkcijos yra nusistovėjusios. 8. Antidempingo, antisubsidijų ir apsaugos tyrimų bei priemonių apžvalga 8.1. Bendrosios nuostatos 2010 m. pabaigoje ES galiojo 124 AD (žr. O priedą) ir 11 AS priemonių (žr. P priedą). 2010 m. 0,43 proc. visų į ES importuojamų produktų buvo taikomos AD arba AS priemonės. Išsamesnė informacija toliau nurodytais klausimais pateikiama prie šios ataskaitos pridedamame darbiniame dokumente. Nuorodos į darbinio dokumento priedus pažymėtos antraštėse. 8.2. Nauji tyrimai (žr. A–E ir N priedus) 2010 m. pradėta 18 tyrimų[1]. Trylikoje tyrimų nustatyti laikinieji muitai. Devyniais atvejais nuspręsta nustatyti galutinius muitus. Dešimt tyrimų baigti nepritaikius priemonių. 14 priemonių automatiškai nustojo galioti praėjus 5 metų galiojimo laikotarpiui. 8.3. Peržiūros tyrimai Peržiūros tyrimai toliau lieka pagrindinė PAP tarnybų darbo dalis. 2006–2010 m. laikotarpiu jie sudarė 61 proc. visų inicijuotų tyrimų. Darbinio dokumento 2 lentelėje pateikiama statistinė 2006–2010 m. informacija. 8.3.1. Priemonių galiojimo termino peržiūros (žr. F priedą) Pagrindinių reglamentų 11 straipsnio 2 dalyje ir 18 straipsnyje numatyta, kad priemonės baigia galioti po penkerių metų, išskyrus tuos atvejus, jei, atlikus priemonių galiojimo termino peržiūrą, nustatoma, kad tokios pačios priemonės turi būti taikomos toliau. 2010 m. inicijuota 14 priemonių galiojimo termino peržiūros tyrimų. Atlikus 10 priemonių galiojimo termino peržiūrų nuspręsta patvirtinti muitą dar vienam penkerių metų laikotarpiui. Atlikus 1 priemonių galiojimo termino peržiūrą, priemones nuspręsta panaikinti. 8.3.2. Tarpinės peržiūros (žr. G priedą) Pagrindinių reglamentų 11 straipsnio 3 dalyje ir 19 straipsnyje numatyta peržiūrėti priemones jų galiojimo metu. Peržiūrose gali būti svarstomi tik dempingo ir (arba) subsidijavimo arba žalos aspektai. 2010 m. iš viso inicijuota dvylika tarpinių peržiūrų. Atlikus devynias tarpines peržiūras nuspręsta patvirtinti muitą arba jį koreguoti. Nei viena tarpinė peržiūra nebaigta priemonių panaikinimu. 8.3.3. „Kitos“ tarpinės peržiūros (žr. H priedą) 2010 m. neinicijuota ir neužbaigta nei viena „kita“ peržiūra, t. y. peržiūra, kuriai netaikoma pagrindinių reglamentų 13 straipsnio 3 dalis arba 19 straipsnis. 8.3.4. Naujojo eksportuotojo peržiūros (žr. I priedą) Naujojo eksportuotojo ir pagreitintai atliekamos peržiūros atitinkamai numatytos pagrindinių reglamentų 11 straipsnio 4 dalyje ir 20 straipsnyje, siekiant nustatyti individualų dempingo skirtumą arba individualų kompensacinį muitą naujiesiems nagrinėjamojoje eksportuojančioje šalyje įsikūrusiems eksportuotojams, kurie per tiriamąjį laikotarpį produkto neeksportavo. Šie eksportuotojai turi įrodyti, kad jie tikrai yra nauji eksportuotojai ir kad jie iš tikrųjų pradėjo eksportą į ES po tiriamojo laikotarpio. Taigi, jiems galima apskaičiuoti individualų muitą, kuris paprastai yra mažesnis už visoje šalies teritorijoje galiojantį muitą. 2010 m. inicijuotos trys naujojo eksportuotojo peržiūros. 8.3.5. Absorbciniai tyrimai (žr. J priedą) Turint pakankamai informacijos, iš kurios matyti, kad po pirminio tyrimo laikotarpio ir prieš nustatant priemones arba jas jau nustačius eksporto kainos sumažėjo arba importuotų į ES produktų perpardavimo kainos ar tolesnio pardavimo kainos nepakito arba pakito nepakankamai, gali būti pradėta absorbcinė peržiūra, kuria siekiama išnagrinėti, ar taikoma priemonė turėjo poveikio minėtoms kainoms. Siekiant atsižvelgti į tokias mažesnes eksporto kainas gali būti perskaičiuoti dempingo skirtumai ir padidintas muitas. Galimybė atlikti absorbcinę peržiūrą yra numatyta pagrindinių reglamentų 12 straipsnyje ir 19 straipsnio 3 dalyje. 2010 m. nebuvo inicijuota arba baigta nei viena antiabsorbcinė peržiūra. 8.3.6. Priemonių vengimo tyrimas (žr. K priedą) Galimybė iš naujo pradėti tyrimus, jei yra įrodymų, kad priemonių vengiama, numatyta pagrindinių reglamentų 13 ir 23 straipsniuose. 2010 m. inicijuoti du tokie tyrimai. Atlikus vieną priemonių vengimo tyrimą, nuspręsta išplėsti muito taikymą, taip pat vienas tyrimas baigtas neišplėtus priemonių taikymo. 8.4. Apsaugos priemonių tyrimai (žr. L priedą) 2010 m. inicijuotas vienas apsaugos priemonių tyrimas. 9. AD ir (arba) AS priemonių taikymo užtikrinimas 9.1. Priemonių taikymo stebėsena Tolesnių su galiojančiomis priemonėmis susijusių veiksmų imtasi keturiose pagrindinėse srityse: 1) kelio sukčiavimui užkirtimo; 2) prekybos srautų ir rinkos tendencijų stebėsenos; 3) veiksmingumo didinimo atitinkamomis priemonėmis ir 4) reagavimo į pažeidimus. Dėl tokios veiklos PAP tarnyboms buvo sudaryta galimybė aktyviai bendradarbiauti su valstybėmis narėmis ir užtikrinti tinkamą prekybos apsaugos priemonių taikymą Europos Sąjungoje. 9.2. Įsipareigojimų laikymosi stebėsena (žr. M ir Q priedus) Įsipareigojimų laikymosi stebėsena yra priemonių taikymo užtikrinimo veiklos dalis, nes įsipareigojimai yra tam tikros formos AD ir AS priemonės. Komisija įsipareigojimus priima, jei įrodoma, kad jų laikantis galima iš tikrųjų pašalinti dempingo ar subsidijavimo daromą žalą. 2010 m. pradžioje galiojo 42 įsipareigojimai. 2010 m. įsipareigojimų paketas keitėsi taip: baigė galioti vienos bendrovės įsipareigojimai, nes baigėsi priemonių galiojimo terminas, Komisija priėmė trijų bendrovių įsipareigojimus ir atšaukė 22 bendrovių įsipareigojimus, nes buvo nustatyti pažeidimai. Apibendrinus, 2010 m. pabaigoje galiojo 22 įsipareigojimai. 10. Muitų grąžinimas (žr. U priedą) Pagrindinių reglamentų 11 straipsnio 8 dalyje ir 21 straipsnio 1 dalyje importuotojams numatyta galimybė prašyti grąžinti atitinkamus surinktus muitus, jei įrodoma, kad dempingo ir (arba) subsidijų skirtumas, kuriuo remiantis buvo sumokėti muitai, pašalintas arba sumažintas tiek, kad tapo mažesnis už galiojantį muitą. 2010 m. pateikti 29 nauji muitų grąžinimo prašymai. 2010 m. pabaigoje tebevyko 15 tyrimų pagal 27 prašymus. 2010 m. priimti 28 Komisijos sprendimai: pagal 23 sprendimus muitai iš dalies grąžinti, o pagal 5 sprendimus muitus grąžinti atsisakyta. Atsiimta 12 prašymų. 11. Teisminė peržiūra. Teisingumo Teismo ir (arba) Bendrojo Teismo sprendimai 2010 m. Teisingumo Teismas (TT) ir Bendrasis Teismas (BT) iš viso priėmė 13 sprendimų, susijusių su antidempingo ar antisubsidijų sritimis. Kai kurių sprendimų santraukos pateikiamos darbiniame dokumente. 2010 m. pateikta 13 naujų bylų: 8 Bendrajam Teismui ir 5 Teisingumo Teismui. Iki 2010 m. pabaigos Bendrajame Teisme ir Teisingumo Teisme nagrinėjamų AD ir (arba) AS bylų sąrašas pateikiamas darbinio dokumento S priede. 12. Su Pasaulio prekybos organizacija (PPO) susijusi veikla 12.1. Ginčų sprendimas AD, AS ir AP srityse PPO savo nariams numato griežtą ginčų dėl PPO susitarimų taikymo sprendimo procedūrą. 2010 m. vasario mėnesį Kinija paprašė konsultacijų su Europos Sąjunga dėl tam tikrai odinei avalynei iš Kinijos 2006 m. nustatytų antidempingo priemonių. Konsultacijos surengtos 2010 m. kovo mėnesį. Vėliau, 2010 m. balandžio mėnesį Kinija paprašė sudaryti kolegiją. Kolegija sudaryta 2010 m. gegužės mėnesį, o jos nariai išrinkti 2010 m. liepos mėnesį. Kolegijos ataskaita pateikta 2011 m. spalio mėnesį. 2010 m. gruodžio mėnesį buvo išplatinta ataskaita, kurioje išdėstytos PPO kolegijos išvados byloje pagal Kinijos skundą prieš ES dėl antidempingo priemonių taikymo tam tikroms importuojamoms Kinijos kilmės geležinėms ar plieninėms tvirtinimo detalėms. Kolegija nusprendė, kad daugeliu išnagrinėtų atvejų ES veikė visiškai laikydamasi PPO taisyklių. Tačiau dėl kelių klausimų kolegija nusprendė, kad pagrindiniai ES teisės aktai ir praktika kai kuriais aspektais prieštaravo tam tikriems PPO antidempingo susitarimo elementams. Byloje buvo paduota apeliacija ir PPO apeliacinis komitetas pateikė bylos ataskaitą 2011 m. liepos mėnesį. 2011 m. rugpjūčio 18 d. Europos Sąjunga ginčų sprendimo instituciją (toliau – GSI) informavo apie tai, kad per tinkamą laikotarpį ji ketina įgyvendinti GSI rekomendacijas ir sprendimus taip, kad laikytųsi įsipareigojimų PPO. Išsamesnė informacija apie šiuos atvejus pateikiama prie šios ataskaitos pridedamame darbiniame dokumente. 12.2. Kita PPO veikla 2010 m. J. E. Dennis Francis (Trinidadas ir Tobagas) paskirtas Dohos plėtros darbotvarkės Derybų dėl taisyklių grupės pirmininku. Jam pirmininkaujant grupės susirinkimai (taip pat ir daugiašaliai) vykdavo reguliariai, siekiant aptarti pirmininko 2008 m. gruodžio mėnesio dokumente skliausteliuose ir ne skliausteliuose nurodytus klausimus. Be to, buvo pateikti keli nauji (taip pat ir Indijos bei Kinijos) dokumentų pasiūlymai, apimantys įvairius Subsidijų ir kompensacinių priemonių susitarimo aspektus. Tačiau antidempingo ir horizontaliųjų subsidijų srityje nebuvo įmanoma padaryti pažangos. Žuvininkystės srityje grupė rengė intensyvias diskusijas dėl visų galimų dalykų aspektų. Nors tai padėjo išsiaiškinti narių pozicijas pagrindiniais klausimais, tačiau nepadėjo suderinti pozicijų ir tik patvirtino gilią takoskyrą tarp valstybių narių (iš esmės tarp besivystančių ir išsivysčiusių šalių) bei besivystančių šalių padėties sudėtingumą ir jautrumą. Be minėtų veiksmų, Komisijos tarnybos toliau dalyvavo nuolatinėje antidempingo, subsidijų ir kompensacinių bei apsaugos priemonių komitetų veikloje. Komitetų nariai per du posėdžius apžvelgė pranešimus ir iškėlė konkrečių klausimų. Išvada 2010 m., palyginti su praėjusiais metais, inicijuota šiek tiek mažiau naujų bylų, be to, nustatyta mažiau galutinių priemonių. Nenustačius priemonių nutrauktų tyrimų taip pat šiek tiek sumažėjo, o laikinųjų priemonių palyginti su praėjusiais metais nustatyta beveik trečdaliu daugiau. Peržiūrų skaičiui palyginti su 2009 m. šiek tiek sumažėjus, peržiūros tyrimai toliau lieka svarbi tarnybų darbo dalis. Baigtų peržiūrų skaičius palyginti su 2009 m. sumažintas perpus. [1] Darbinio dokumento 1 lentelėje pateikta statistinė informacija apie naujus 2006–2010 m. tyrimus, atliktus vadovaujantis pagrindinių reglamentų 5 ir 10 straipsniais.